Pta-beampte by kitskosrestaurant doodgeskietArgieffoto: Nico Strydom ŉ Beampte van die Tshwane-metropolisie is Woensdagaand by ŉ gewilde kitskosrestaurant in Centurion doodgeskiet. Samkelo Mgobozi, woordvoerder van Pretoria se burgemeester, Solly Msimanga, het gesê die beampte was amper klaar met diens toe hy omstreeks 21:10 by die kitskosrestaurant in Lyttelton Manor stilgehou het om kos te koop. “Daar was ŉ gewapende rooftog by die eetplek en die beampte is geskiet toe hy daar ingestap het. Die rowers het sy vuurwapen gegryp en op die vlug geslaan,” het Mgobozi gesê. Die beampte is op die toneel dood verklaar. Volgens Mgobozi was drie verdagtes glo by die rooftog betrokke. Hulle het met ŉ onbekende bedrag geld gevlug en is steeds soek. Die polisie ondersoek ŉ saak van moord en gewapende roof. Msimanga het sy skok oor die voorval uitgespreek en sy meegevoel aan die beampte se familie, vriende, geliefdes en kollegas betuig. “Die Stad Tshwane is hartseer en veroordeel die moord op ons beamptes. Ons sal hard saam met die polisie werk om die skuldiges aan te keer en verseker dat hulle vervolg word,” het Msimanga gesê. Die naam van die beampte is nog nie bekend gemaak nie.